Kelemen Hunor lasă să se înțeleagă că UDMR ar putea vota pentru demiterea Guvernului: Nicio moțiune care a trecut nu a adus ceva mai rău. Niciun Guvern nu e de neînlocuit

Președintele UDMR, Kelemen Hunor, a lăsat marți să se înțeleagă că parlamentarii maghiari ar putea vota pentru demiterea Guvernului Dăncilă la moțiunea de cenzură de miercuri. El a spus că, potrivit sondajelor făcute de UDMR, mai mult de jumătate dintre români sunt nemulțumiți de direcția în care merge România.

Declarațiile au fost făcute de Kelemen Hunor după o întâlnire tete-a-tete cu liderul PNL, Ludovic Orban.

”Dacă există o majoritate pentru o anumită direcție (pentru demiterea Guvernului – n. red.), noi o vom respecta”, a declarat Kelemen Hunor.

”Nicio moțiune care a trecut nu a adus ceva mai rău”, a adăugat el.

Întrebat de condițiile în care ar vota demiterea Guvernului, liderul UDMR a spus că viitorul premier trebuie să aibă susținerea unei noi majorități, majoritatea să fie una transparentă, programul de guvernare clar, iar miniștrii propuși să fie competenți și onești.

”Niciun Guvern nu e de neînlocuit, întotdeauna se poate găsi un Guvern mai bun”, a spus Kelemen Hunor.

”Mâine dimineață (miercuri – n. red.) vom stabili ce vom face. Pe mine mă interesează ce se întâmplă a doua zi după vot, nu în ziua votului”, a adăugat el.

Referitor la acest aspect, Kelemen a precizat că toți parlamentarii UDMR vor vota la fel, așa cum decide partidul, nu după propria conștiință.

”Până un guvern are majoritate, rămâne. Când nu mai are, pleacă. Nu eu asigur majoritatea Guvernului”, a explicat Kelemen Hunor. ”În acest moment PSD și ALDE asigură majoritatea Guvernului (…) Cum ei asigură majoritatea, nu au nevoie de sprijinul nostru”, a adăugat el.

Liderul UDMR a spus că este extrem de nemulțumit de ministrul Transporturilor, Lucian Șova, și de declarațiile făcute de acesta cum că dacă s-ar construi autostrăzi în România, ar pleca investitorii străini.

”Sunt multe alte aspecte de care sunt nemulțumit și altele de care sunt mulțumit”, a mai spus el. Printre miniștrii pe care îi consideră în regulă se numără cel al afacerilor europene, Victor Negrescu.